**GUVERNUL ROMÂNIEI**



**HOTĂRÂRE**

**privind reorganizarea Comitetului interministerial pentru coordonarea integrării domeniului protecției mediului în politicile și strategiile sectoriale la nivel național**

În temeiul art. 108 din Constituția României, republicată și al art. 24 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare,

**Guvernul României** **adoptă prezenta hotărâre**:

**Capitolul I**

**Dispoziții generale**

**Art.** **1.** - (1) Se reorganizează Comitetul interministerial pentru coordonarea integrării domeniului protecţiei mediului în politicile şi strategiile sectoriale la nivel naţional, constituit prin Hotărârea Guvernului [nr. 1097/2001](https://lege5.ro/App/Document/gmydenbv/hotararea-nr-1097-2001-privind-constituirea-si-functionarea-comitetului-interministerial-pentru-coordonarea-integrarii-domeniului-protectiei-mediului-in-politicile-si-strategiile-sectoriale-la-nivel-n?d=2022-07-18), abrogată prin Hotărârea Guvernului nr. 741/2011, denumit în continuare Comitet interministerial, organism consultativ, fără personalitate juridică, care funcţionează pe lângă autoritatea publică centrală pentru protecţia mediului.

(2) Comitetul interministerial se află în subordinea Consiliului interministerial pentru agricultură, dezvoltare rurală şi mediu, conform pct. VIII poziţia 4) din anexa nr. 2 la Hotărârea Guvernului [nr. 750/2005](https://lege5.ro/App/Document/g4ydknrw/hotararea-nr-750-2005-privind-constituirea-consiliilor-interministeriale-permanente?d=2022-07-18) privind constituirea consiliilor interministeriale permanente, cu modificările şi completările ulterioare.

**Art. 2. -** În activitatea sa, Comitetul interministerial urmărește respectarea și implementarea obiectivelor și recomandărilor privind integrarea în politicile și strategiile sectoriale naționale, regionale și locale a componentei de protecția mediului, astfel cum sunt formulate în Rezoluția Adunării Generale a ONU A/RES/70/1 „Agenda 2030 pentru Dezvoltare Durabilă” ce include și Obiectivele de Dezvoltare Durabilă, Comunicarea Comisiei COM (2019) 640 final privind Pactul Ecologic European, Strategia națională pentru dezvoltarea durabilă a României 2030 adoptată prin Hotărârea Guvernului nr. 877/2018, precum și în concordanță cu alte documente programatice sau politice adoptate la nivel unional și internațional în domeniul dezvoltării durabile și al protecției mediului.

**Capitolul II**

**Organizarea, funcționarea și atribuțiile Comitetului interministerial**

**Art. 3.** - (1) Comitetul interministerial se compune din reprezentanți ai autorităților administrației publice centrale cu responsabilități în implementarea componentei de protecția mediului cuprinsă în Strategia națională pentru dezvoltarea durabilă a României 2030. Componența Comitetului interministerial la nivelul autorităților publice, instituțiilor și organismelor este prevăzută în anexa care face parte integrantă din prezenta hotărâre.

(2) Membrii Comitetului interministerial sunt reprezentați la nivel de ministru, secretar de stat sau director general cu responsabilități în domeniu. În situațiile în care aceștia se află în imposibilitatea de a participa la reuniune, reprezentarea se realizează, de regulă, la nivel de director general adjunct sau, după caz, de conducător al structurii de specialitate.

(3) Componența nominală a Comitetului interministerial este aprobată de președintele acestuia, pe baza propunerilor formulate de conducătorii autorităților și instituțiilor publice prevăzute la alin. (1).

(4) Comitetul interministerial îşi desfăşoară activitatea în cadrul reuniunilor de lucru ordinare şi extraordinare. Reuniunile ordinare se organizează anual. Reuniunile extraordinare se organizează ori de câte ori este necesar.

(5) Procedura de convocare, organizare şi desfăşurare a reuniunilor ordinare şi extraordinare se stabileşte prin Regulamentul de organizare şi funcţionare al Comitetului interministerial, denumit în continuare Regulament de organizare și funcționare.

(6) În funcție de ordinea de zi a reuniunii, oricare dintre membrii Comitetului interministerial poate supune spre aprobare președintelui acestuia propunerea de participare, cu rol consultativ, a unor experți în domeniu din cadrul autorităților administrației publice centrale care au reprezentanți în Comitetul interministerial, precum și din cadrul autorităților/instituțiilor care își desfășoară activitatea sub autoritatea, în coordonarea sau în subordonarea acestora.

(7) Pentru analizarea și soluționarea unor probleme tehnice specifice se constituie, după caz, în subordinea Comitetului interministerial grupuri de lucru alcătuite din experți din cadrul autorităților, instituțiilor și organizațiilor, inclusiv neguvernamentale, publice sau private, cu responsabilități în domeniul dezvoltării durabile și protecției mediului, având durată limitată și desfășurându-și activitatea prin convocarea întâlnirilor periodice, ori de câte ori este necesar atingerii scopului pentru care s-au constituit.

**Art. 4. –** (1) Președintele Comitetului interministerial este conducătorul autorității administrației publice centrale pentru protecția mediului.

(2) În situațiile în care conducătorul autorității administrației publice centrale pentru protecția mediului se află în imposibilitatea de a-și exercita funcția de președinte al Comitetului interministerial, acesta deleagă responsabilitățile și atribuțiile sale secretarului de stat cu responsabilități în acest domeniu.

**Art. 5. -** (1) Comitetul interministerial analizează și avizează politicile și strategiile sectoriale sub aspectul integrării principiilor și obiectivelor de protecție a mediului prevăzute în Strategia națională pentru dezvoltarea durabilă a României 2030, urmărește procesul de evaluare, monitorizare, revizuire și implementare a Strategiei naționale pentru dezvoltarea durabilă a României 2030, precum și respectarea obligațiilor de raportare asumate de România la nivel unional și internațional în domeniul dezvoltării durabile sub aspectul componentei de protecție a mediului.

(2) Comitetul interministerial exercită următoarele atribuții principale:

a) urmărește integrarea obiectivelor privind protecția mediului prevăzute în cadrul Strategiei naționale pentru dezvoltarea durabilă a României 2030, în politicile și strategiile sectoriale existente în diferite domenii de activitate, la nivelul diverselor autorități și instituții publice, analizează și fundamentează propunerile inițiatorilor documentelor menționate în vederea asigurării coerenței în procesul de elaborare și de promovare a actelor normative care vizează componenta protecției mediului, de către autoritățile și instituțiile publice cu responsabilități în implementarea Strategiei naționale pentru dezvoltarea durabilă a României 2030;

b) analizează și urmărește integrarea principiilor și obiectivelor privind componenta de protecție a mediului în cadrul tuturor politicilor naționale, programelor, planurilor, strategiilor, și analizează conformitatea acestora din punct de vedere al protecției mediului;

c) formulează recomandări privind responsabilități specifice fiecărei autorități publice centrale și/sau instituții publice, care elaborează documente ce au legătură cu implementarea corespunzătoare a componentei de protecție a mediului din Strategia națională pentru dezvoltarea durabilă a României 2030;

d) identifică și promovează instrumentele și mecanismele necesare implementării obiectivelor și măsurilor prevăzute de Strategia națională pentru dezvoltarea durabilă pentru componenta de protecția mediului și fundamentează propunerile privind îmbunătățirea cadrului legislativ și instituțional, în scopul implementării corespunzătoare a angajamentelor unionale și internaționale asumate de România în domeniul dezvoltării durabile, inclusiv în ceea ce privește obligațiile de raportare la nivel unional sau internațional în domeniul dezvoltării durabile, pe componenta protecției mediului;

e) propune autorităților competente măsuri juridice, instituționale, administrative și economico-financiare, după caz, pentru stimularea și accelerarea integrării principiilor și obiectivelor de dezvoltare durabilă, pe componenta de protecția mediului, în celelalte politici naționale și sectoriale;

f) propune și recomandă autorităților competente măsuri care să asigure conformarea politicilor și programelor de dezvoltare regională și locală cu obiectivele de protecția mediului din Strategia națională pentru dezvoltarea durabilă a României 2030 și cu obiectivele stabilite prin strategiile privind protecția mediului;

g) coordonează elaborarea setului național de indicatori de dezvoltare durabilă pe componenta protecției mediului, precum și setul de indicatori de progres ai Strategiei naționale pentru dezvoltarea durabilă a României 2030 cu privire la aceeași componentă și coordonează actualizarea permanentă a setului de indicatori utilizați, în scopul adaptării continue a statisticii la cerințele naționale și al corelării cu datele statistice internaționale și unionale, în vederea asigurării transparenței, consistenței, acurateței, comparabilității și caracterului complet al datelor în relație cu cele ale celorlalte state membre ale Uniunii Europene și celelalte state membre ale Organizației Națiunilor Unite;

h) emite un aviz consultativ și supune spre aprobare conducătorului autorităților administrației publice centrale competente proceduri privind asigurarea și controlul calității datelor și informațiilor utilizate la stabilirea setului de indicatori de dezvoltare durabilă (naționali specifici și conveniți la nivelul Uniunii Europene) pentru componenta de protecție a mediului, care să cuprindă atât proceduri specifice pentru controlul calității și stabilirea unor criterii privind calitatea, ce urmează a fi parcurse în mod obligatoriu în procesul de elaborare a indicatorilor și a altor date și informații necesare evaluării implementării Strategiei naționale pentru dezvoltarea durabilă a României 2030, cât și proceduri pentru asigurarea calității ulterior revizuirii strategiei;

i) emite un aviz consultativ și supune spre aprobare conducătorului autorității administrației publice centrale pentru protecția mediului proceduri cu privire la procesul de raportare a stadiului implementării Strategiei naționale pentru dezvoltarea durabilă a României 2030 pe componenta protecției mediului și a altor politici, strategii și planuri de acțiune din domeniul său de activitate și transmise către organisme și instituții ale Uniunii Europene sau internaționale, în îndeplinirea angajamentelor asumate;

j) urmărește, formulează recomandări și emite un aviz consultativ cu privire la elaborarea, monitorizarea implementării și revizuirea politicilor, strategiilor și planurilor de acțiune adoptate în scopul îndeplinirii obligațiilor internaționale asumate de România prin ratificarea, aprobarea, acceptarea ori aderarea la acorduri internaționale privind componenta protecției mediului, cu precădere, dar fără a se limita la Agenda 2030 pentru Dezvoltare Durabilă, adoptată la New York în data de 25 septembrie 2015, rezoluțiile Adunării ONU de Mediu a Programului Națiunilor Unite pentru Mediu, [Convenția-cadru](http://lege5.ro/App/Document/gy2tenjr/conventia-cadru-a-natiunilor-unite-asupra-schimbarilor-climatice-din-05061992?d=2022-01-13) a Națiunilor Unite asupra schimbărilor climatice, adoptată la Rio de Janeiro la 5 iunie 1992 și ratificată prin Legea [nr. 24/1994](http://lege5.ro/App/Document/he2doni/legea-nr-24-1994-pentru-ratificarea-conventiei-cadru-a-natiunilor-unite-asupra-schimbarilor-climatice-semnata-la-rio-de-janeiro-la-5-iunie-1992?d=2022-01-13), [Protocolul](http://lege5.ro/App/Document/he4dknq/protocolul-la-conventia-cadru-a-natiunilor-unite-asupra-schimbarilor-climatice-din-11121997?d=2022-01-13) de la Kyoto la Convenția-cadru a Națiunilor Unite asupra schimbărilor climatice, adoptat la 11 decembrie 1997, ratificat prin Legea [nr. 3/2001](http://lege5.ro/App/Document/gmztgmzy/legea-nr-3-2001-pentru-ratificarea-protocolului-de-la-kyoto-la-conventia-cadru-a-natiunilor-unite-asupra-schimbarilor-climatice-adoptat-la-11-decembrie-1997?d=2022-01-13), Acordul de la Paris la Convenția – cadru a Națiunilor Unite asupra schimbărilor climatice, adoptat la 12 decembrie 2015, ratificat prin Legea nr. 57/2017, Convenția privind diversitatea biologică, semnată la Rio de Janeiro la 5 iunie 1992 și ratificată prin Legea [nr. 58/1994](http://lege5.ro/App/Document/he2tiny/legea-nr-58-1994-pentru-ratificarea-conventiei-privind-diversitatea-biologica-semnata-la-rio-de-janeiro-la-5-iunie-1992?d=2022-01-13), și [Convenția](http://lege5.ro/App/Document/guzdcma/conventia-privind-securitatea-nucleara-din-17061994?d=2022-01-13) pentru combaterea deșertificării în țările afectate grav de secetă și/sau de deșertificare, în special în Africa, adoptată la Paris la 17 iunie 1994 și la care România a aderat prin Legea [nr. 111/1998](http://lege5.ro/App/Document/ge4tmojx/legea-nr-111-1998-pentru-aderarea-romaniei-la-conventia-natiunilor-unite-pentru-combaterea-desertificarii-in-tarile-afectate-grav-de-seceta-si-sau-de-desertificare-in-special-in-africa-adoptata-la-par?d=2022-01-13), urmărind implementarea acestora, dar și a altor acorduri internaționale privind mediul atât în mod independent, cât mai ales într-o manieră sinergică și/sau corelată și/sau convergentă cu obiectivele strategice stabilite în Strategia națională pentru dezvoltarea durabilă a României 2030;

k) identifică acțiunile și obiectivele din domeniul dezvoltării durabile pe componenta protecției mediului, ce necesită asistență tehnică și financiară externă.

(3) În realizarea atribuțiilor sale, Comitetul interministerial cooperează cu toate structurile de implementare a Strategiei naționale pentru dezvoltarea durabilă a României 2030, cu Comitetul Interdepartamental pentru Dezvoltare Durabilă, constituit în baza Hotărârii Guvernului nr. 272/2019, cu Departamentul pentru Dezvoltare Durabilă din cadrul Secretariatului General al Guvernului, constituit în baza Hotărârii Guvernului nr. 313/2017, precum și cu alte instituții și organisme de drept public sau privat având responsabilități în aplicarea obiectivelor și prevederilor celorlalte convenții și acorduri internaționale din domeniul protecției mediului ori alte domenii convergente cu domeniul dezvoltării durabile, ratificate de România.

**Art. 6. -** (1) Pentru organizarea și desfășurarea activităților Comitetului interministerial se înființează un secretariat tehnic, care funcționează în subordinea direcției cu responsabilități în domeniul dezvoltării durabile din cadrul autorității administrației publice centrale pentru mediu.

(2) Atribuțiile și responsabilitățile secretariatului tehnic se stabilesc prin Regulamentul de organizare și funcționare al Comitetului interministerial.

**Art. 7. –** (1) Regulamentul de organizare şi funcţionare se va adopta de către Comitetul interministerial la prima sa reuniune, care va avea loc în termen de 90 de zile de la data intrării în vigoare a prezentei hotărâri.

(2) Regulamentul de organizare şi funcţionare se aprobă prin ordin al conducătorului autorității administrației publice centrale pentru protecția mediului.

**Art. 8. -** (1) Avizele Comitetului interministerial se comunică Guvernului de către autoritatea administrației publice centrale pentru protecția mediului în termen de 30 de zile de la solicitarea și/sau transmiterea documentelor de politici, strategii, planuri, programe de acțiune în domeniile de activitate ce fac obiectul Hotărârii Guvernului nr. 877/2018, precum și al prezentei hotărâri.

(2) Recomandările sau propunerile, după caz, ce vizează adoptarea de măsuri privind îmbunătățirea cadrului legislativ și/sau instituțional necesare implementării corespunzătoare a Strategiei naționale pentru dezvoltarea durabilă a României 2030, se comunică de către Comitetul interministerial, Secretariatului General al Guvernului, autorităților administrației publice centrale pentru protecția mediului, precum și autorităților și instituțiilor publice interesate, în termen de 15 zile de la data adoptării acestora, în vederea informării factorilor interesați asupra evoluțiilor înregistrate și a pașilor ce ar trebui urmați în realizarea obiectivelor propuse și stabilirii măsurilor necesare, dacă este cazul.

**Capitolul III**

**Dispoziții finale**

**Art. 9. -** La data intrării în vigoare a prezentei hotărâri, Hotărârea Guvernului nr. 741/2011 privind reorganizarea Comitetului interministerial pentru coordonarea integrării domeniului protecției mediului în politicile și strategiile sectoriale la nivel național, publicată în Monitorul Oficial al României, Partea I, nr. 556 din 4 august 2011, se abrogă.

**PRIM-MINISTRU**

**NICOLAE-IONEL CIUCĂ**

**ANEXĂ**

**Componența Comitetului interministerial pentru coordonarea integrării domeniului protecției mediului în politicile și strategiile sectoriale la nivel național**

1. Ministrul mediului, apelor și pădurilor
2. Ministrul afacerilor externe
3. Ministrul afacerilor interne
4. Ministrul apărării naționale
5. Ministrul finanțelor
6. Ministrul economiei
7. Ministrul justiției
8. Ministrul transporturilor și infrastructurii
9. Minstrul dezvoltării, lucrărilor publice și administrației
10. Ministrul energiei
11. Ministrul agriculturii și dezvoltării rurale
12. Ministrul cercetării, inovării și digitalizării
13. Ministrul sănătății
14. Ministrul investițiilor și proiectelor europene
15. Ministrul muncii și solidarității sociale
16. Ministrul familiei, tineretului și egalității de șanse
17. Ministrul antreprenoriatului și turismului
18. Ministrul educației
19. Ministrul culturii